《魏熨斗歌》
清代·曹楙坚

有盖有底尺可量，穿以插柄柄较长。熨人之首像饕餮，造自太和中尚方。

鸭炉东阁喷香热，细腰手熨芙蓉结。长门月落斗阑干，金仙泣露铜槃折。

带火零星话劫灰，西陵歌吹总堪哀。洛神去后李娥活，谁掘芳林土一堆。

裁缝密密申鸳绮，珠襦玉柙重泉底。君王自爱辟寒金，坏色罗裙吹不起。

匏庐好古耽风雅，月华麟首亲摹写。款识真同雁足镫，题诗合用香姜瓦。

绣涩苔花跗自圆，销沈又过一千年。摩挲熨斗同威斗，一笑麻姑沧海边。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。